kardosdrur/scandi-wiki huggingface dataset:
Utö

Utö er en af de store øer i Stockholms skærgård. Utö, som nu er knyttet til Alö beliggende i Haninge kommun i Utö sogn, omkring 16 kilometer nordøst for Nynäshamn. Navnet er blevet forklaret med, at øen er "utsligt", dvs yderlig, i åbent, ubeskyttet vand.

Kirkegårdene på Skogsby på den sydlige ø har dokumenteret, at der var fastboende befolkning fra år 550-1050, og mod slutningen af denne periode var hele øen befolket.

Gennem sin strategiske placering ved indgangen til øgruppens vigtigste passage har Utö siden 1600-tallet fungeret som base for lodser, fyrvæsen, toldembedsmænd og militærfolk. Den sydlige del af øen er militær skydebane, der blev taget i brug i 1940'erne, mens den nordlige del er naturreservat. Midt i naturreservatet ligger i en landsby på øens gamle jernmalmmine og omkring den gamle mineslaggebjerge. Mineskakterne er nu fyldt med vand, og den dybeste er 215 meter dyb. Der var sandsynligvis minedrift så tidligt som i 1100-tallet, og minerne i Utö er blandt de ældste og vigtigste i Sverige. Minedriften ophørte 1878.

I moderne tid er øens største indkomst turisme og den militære skydebane. Ved havet er der flere restauranter, vandrerhjem, bagerier, butikker, kiosker og en marina. I Utö Kirke fra 1850 er et unikt orgel fra 1745. Øen har årligt omkring 400.000 besøgende, de fleste kommer om sommeren og til det berømte julemarked. Der er også en skole; i løbet af skoleåret 2007-08 var der 22 elever i skolen med to lærere.

Øens havnemoler Näsudden, Spränga og Gruvbryggan trafikeres med skærgårdsbåde, som udgår fra Årstabryggan og om sommeren fra Strömkajen i Stockholm.

Eksterne kilder og henvisninger 

 Utös officielle webside 
 Utö turistbureau
 Information om aktiviteter samt udlejning på Utö
 Båda som trafikerer Utö – Nåttarö – Rånö – Ålö

Stockholms län
Øer i Sverige
Stockholms skærgård
Södermanland
Nicklas Jensen

Nicklas Jensen (født 6. marts 1993 i Herning) er en professionel dansk ishockeyspiller. Hans foretrukne position på isen er højre wing. Han blev valgt af NHL-klubben Vancouver Canucks i NHL's årlige draft i 2011. Nicklas Jensen blev valgt i 1. runde som nummer 29.

Nicklas Jensen fik sin ishockeyopdragelse i Herning Ishockey Klub, som 15 årig rykkede han op på Hernings J20-hold og fik også en del seniorkampe på Hernings 2.hold i 1. division. 
Han fik sin debut i den danske Superisliga som 16-årig 25. september 2009, da han scorede to mål og blev matchvinder for Herning Blue Fox mod SønderjyskE's mestre og blev samme sæson kåret som årets fund i dansk ishockey.
Han valgte at fortsætte sin karriere i den canadiske OHL-juniorliga hvor han spillede sæsonen 2010/2011 for Oshawa Generals. Danmarks ishockeylandstræner Per Bäckman udtog ham til det danske landshold og han skulle have været med til VM men måtte melde fra på grund af en skade.

Vancouver Canucks hentede Nicklas Jensen til NHL med det 29. valg i draften 2011. Tidligere er kun Mikkel Bødker (8), Nikolaj Ehlers (9) og Lars Eller (13) draftet med et højere valg end Nicklas Jensen. 
NHL-klubbernes interesse for ham var overvældene, for alle 30 klubber i NHL var i kontakt med den danske angriber. 28 NHL-klubber havde således Nicklas Jensen til jobsamtale, mens Washington Capitals og Dallas Stars, som ikke gennemfører jobsamtaler, bad det danske talent om at udfylde spørgeskemaer.
Med valget af Nicklas Jensen kan Vancouver Canucks, som også har Jannik Hansen, have to danskere på holdet i sæsonen 2011/12.

Nicklas Jensen far er den tidligere dansk-canadiske ishockeyspiller Dan Jensen fra Ontario. Han spillede i Herning 1989-2005 og spillede 133 landskampe for Danmark. I 2021 Han spiller i den finske storklub Jokerit. Han er nu spilleragent.

Referencer

Eksterne henvisninger 
 
Jensen, Nicklas – NHL Entry Draft Prospect Profiles

Ishockeyspillere fra Danmark
Personer fra Herning
Deltagere for Danmark ved vinter-OL 2022
Ishockeyspillere ved vinter-OL 2022
Abdulhadi al-Khawaja

Abdulhadi al-Khawaja (også skrevet Abdulhadi Alkhawaja, født cirka 1961) er en dansk-bahrainsk aktivist der er idømt en livstidsdom i Bahrain. Al-Khawaja er shia muslim.

Han er tidligere beskyttelseskoordinator for organisationen Front Line og tidligere formand for Bahrain Centre for Human Rights.

Al-Khawaja har boet 12 år i Danmark,
og har dobbelt statsborgerskab i både Danmark og Bahrain.
Han flyttede tilbage til Bahrain i 2001.
Al-Khawaja blev arresteret i 2004 og 2007 i Bahrain.

I april 2011 blev al-Khawaja tilbageholdt i Bahrain.
Ifølge Front Line skulle han under fængslingen have været udsat for tortur og et voldtægtsforsøg, og som følge af torturen har han gennemgået en 4-timer lang operation for skader på sit hoved.
I juni 2011 blev al-Khawaja ved en militærdomstol idømt en livstidsdom, der dog maksimalt er 25 år.
Han blev dømt for at have fornærmet hæren og Bahrains sunnier samt for at have forsøgt at vælte styret og med magt ændre forfatningen.

I slutningen af januar 2012 meddelte flere aktivistgrupper at al-Khawaja var gået i sultestrejke sammen med 13 andre fængslede aktivister.
Han ville sultestrejke "til frihed eller til døden".
I februar blev han indlagt på et hospital.

Blandt hans nærmeste familie er døtrene Zainab og Maryam.
Begge disse døtre er menneskerettighedsaktivister.
Under sin fars sultestrejke blev Zainab Al-Khawaja også fængslet efter at have deltaget i en fredelig demonstration i februar 2012.

I september 2022 kritiserede FN's specialrapportør for menneskerettigheder Mary Lawlor Danmarks håndtering af sagen og manglende pres på Bahrains regering.

Referencer

Eksterne henvisninger 

  YouTube video af optagelse med al-Khawajas tale i Bahrain.
 

Menneskerettighedsaktivister fra Danmark
Menneskerettighedsaktivister fra Bahrain
Danskere fængslet i udlandet
Tara (Irtysj)

Tara (russisk: Та́ра) er en flod i Novosibirsk og Omsk oblast i Rusland. Den er en højre biflod til Irtysj, og er 806 km lang med et afvandingsområde på 18.300 km². Den gennemsnitlige vandmængde 108 km fra mundingen er 40,8 m³/s.

Floden har sit udspring på den sydlige del af Vasjugansumpene og løber i vestlig retning til den munder ud i Irtysj ved byen Tara. Byerne Kysjtovka og Muromtsevo ligger langs floden.

Tara er sejlbar 350 km opover fra mundingen, noget længre under vårflommen fra april til juni.

Floder i Novosibirsk oblast
Floder i Omsk oblast
SPF

SPF har flere betydninger:
 Singapore Police Force – Singapore politi
 South Pacific Forum – samarbejdsorgan mellem uafhængige lande i det sydlige Stillehav
 Socialdemokratisk Parti Flensborg - et tidligere parti i Flensborg
 Specifik Patogen Fri – betegnelse for forsøgsdyr og husdyr opvokset i miljøer fri for bestemte sygdomme
 Spillerforeningen – en interesseorganisation og fagforening for professionelle fodboldspillere i Danmark
 Statens Plantepatalogiske Forsøg – forsøgsvirksomhed under De Samvirkende Danske Landboforeninger
 Statens Pædagogiske Forsøgscenter – statsskole til udvikling af nye lærings- og undervisningsmetoder
Tjulym (Novosibirsk oblast)

Tjulym (russisk: Чулым) er en flod i indsøen Tjanys endorheiske afvandingsområde i den sydøstlige del af den vestsibiriske slette i Rusland. Floden er 392 km lang, med et afvandingsareal på 17.900 km².

Tjulym dannes af flere tilløbsfloder i sumpene Tojskoje Zajmisjtsje (russisk: Тойское Займище) og Trosjinskoje Zaimisjtsje (russisk: Трошинское Займище) nord for Barabasletten, omkring 100 km nordvest for Novosibirsk og 150 moh. Floden krydser Barabastepperne i sydvestlig retning og løber gennem indsøerne Sargul (russisk: Саргуль, 34,6 km²) og Urjum (russisk: Урюм, 84,1 km²) og munder til sidst på 106 moh ud i indsøen Malyje Tjany (russisk: Малые Чаны – oversat: Lille Tjany), som igen er knyttet til Tjany-søen gennem et kort sund.

I det nederste løb er floden omkring 30 m bred, og ca 5 m dyb. De vigtigste bifloder er Suma (fra venstre), og Kargat (fra højre).

I flodens øvre løb ligger byen Tjulym, som har sit navn fra floden. Her krydses floden af den transsibiriske jernbane og hovedvejen M51.

Tjulym er tilfrosset fra november til april/maj.

Floder i Novosibirsk oblast
Uj (Irtysj)

Uj (russisk: Уй) en en 387 km lang flod på den vestsibiriske slette. Den er en højre biflod til Irtysj.

Løb 
Uj har sit udspring i 130 moh i Vasjugansumpene i den sydlige centraldel af den vestsibiriske slette i det nordvestligste af Novosibirsk oblast. Derefter flyder Uj i sydlig retning og når kort ind i Omsk oblast, hvorefter den svinger mod vest. I hele flodens løb meanderer den meget og munder til slut ud nær byen Ust-Uj cirka 25 kilometer nordvest for byen Tara i Irtysj.

Floder i Omsk oblast
Floder i Novosibirsk oblast
Vasjugansumpene

Vasjugansumpene (, ) er det største sumpområde på den nordlige halvkugle. Området er beliggende i det sydvestlige Sibirien i derussiske oblaster Novosibirsk, Omsk og Tomsk oblast mellem floderne Ob og Irtysj. Mod syd går sumpområdet over i Barabasletten.

Vasjugansumpene opstod for knap 10.000 år siden, og har konstant udvidet sig siden. 75% af det nuværende areal kom under vand for mindre end 500 år siden. Området indeholder omkring 800.000 mindre søer og moser.

Området er et vigtig ferskvandsreservoir for regionen, og flere floder, herunder Vasjugan, har sit udspring der. Sumpene er et vigtigt leveområde for mange truede arter, der er under pres, da området tillige huser store reserver af olie og gas, der udvindes i området.

Områdets har fastlandsklima eller taiga med lange kolde vintre og korte varme somre.

Referencer

Eksterne henvendelser 
 Beskrivelse på Whc.unesco.org

Novosibirsk oblast
Omsk oblast
Tomsk oblast
Sibirien
Vådområder
Segunda Liga

Segunda Liga har siden 1990 været den den næstøverste division i portugisisk fodbold. Ligaen består af 22 hold, der møder hver modstander én gang ude og én gang hjemme, hvilket giver 30 kampe pr. sæson. Når sæsonen er slut, rykker to hold op i Primeira Liga og to hold rykker ned til Segunda Divisão.

Liganavn

Noter 

Fodboldligaer
Etableret i 1990
Fodbold i Portugal
Admir Mehmedi

Admir Mehmedi (født 16. marts 1991 i Gostivar) er en jugoslavisk-født schweizisk fodboldspiller, der spiller som angriber for VfL Wolfsburg.

Karriere 
Mehmedi og hans familie emigrerede i 1993 fra Gostivar i Makedonien til Schweiz. Efter syv år i byen Bellinzona, hvor han også spillede for AC Bellinzonas ungdomshold, skiftede han i 2000 til FC Winterthur. I 2006 skiftede han til FC Zürichs ungdomsafdeling. Siden 2008 har han været en del af A-truppen i Zürich. I løbet af sæsonen 2010/2011 blev Mehmedi stamspiller for FCZ.

Den 6. januar 2012 underskrev Mehmedi en kontrakt med den ukrainske klub Dynamo Kyiv. Aftalen var gældende til 2016.

Landshold 
Efter flere optrædener på U-17 og U-21 landsholdene i Schweiz, blev han i maj 2011 for første gang udtaget til Schweiz' fodboldlandshold, og den 4. juni 2011 fik han debut, da han kom på banen i EM-kvalifikationskampen mod England. 

Admir Mehmedi repræsenterede Schweiz' U/21-fodboldlandshold ved U-21 Europamesterskabet i fodbold 2011 i Danmark, hvor han blandt andet scorede kampens eneste mål i semifinalen mod Tjekkiet.

Referencer

Eksterne henvisninger 

Fodboldspillere fra Schweiz
Fodboldspillere fra FC Zürich
Fodboldspillere fra Dynamo Kyiv
Fodboldspillere fra SC Freiburg
Fodboldspillere fra VfL Wolfsburg
Fodboldspillere fra Bayer 04 Leverkusen
Deltagere ved verdensmesterskabet i fodbold 2014
Deltagere ved det europæiske mesterskab i fodbold 2016
Deltagere ved det europæiske mesterskab i fodbold 2020
Úrvalsdeild

Úrvalsdeild (eller Pepsideild af sponsormæssige årsager), er den øverste fodboldrække i islandsk fodbold. Úrvalsdeild blev etableret i 1912. Der spilles fra april/maj til september/oktober. Ligaen har 12 hold.

Knattspyrnufélag Reykjavíkur (KR) er det hold, der har vundet Úrvalsdeild flest gange, nemlig 24. Valur har vundet 21 gange, mens ÍA og Fram har vundet 18 gange.

Aktuelle slutstilling

Islandske mestre 

 1912: KR (Reykjavík) (1)
 1913: Fram Reykjavík* (1)
 1914: Fram Reykjavík* (2)
 1915: Fram Reykjavík (3)
 1916: Fram Reykjavík (4)
 1917: Fram Reykjavík (5)
 1918: Fram Reykjavík (6)
 1919: KR (2)
 1920: Víkingur (Reykjavík) (1)
 1921: Fram Reykjavík (7)
 1922: Fram Reykjavík (8)
 1923: Fram Reykjavík (9)
 1924: Víkingur (2)
 1925: Fram Reykjavík (10)
 1926: KR (3)
 1927: KR (4)
 1928: KR (5)
 1929: KR (6)
 1930: Valur (Reykjavík) (1)
 1931: KR (7)
 1932: KR (8)
 1933: Valur (2)
 1934: KR (9)
 1935: Valur (3)
 1936: Valur (4)
 1937: Valur (5)
 1938: Valur (6)
 1939: Fram Reykjavík (11)
 1940: Valur (7)
 1941: KR (10)
 1942: Valur (8)
 1943: Valur (9)
 1944: Valur (10)
 1945: Valur (11)
 1946: Fram Reykjavík (12)
 1947: Fram Reykjavík (13)
 1948: KR (11)
 1949: KR (12)
 1950: KR (13)
 1951: ÍA (Akranes) (1)
 1952: KR (14)
 1953: ÍA (2)
 1954: ÌA (3)
 1955: KR (15)
 1956: Valur (12)
 1957: ÌA (4)
 1958: ÌA (5)
 1959: KR (16)
 1960: ÌA (6)
 1961: KR (17)
 1962: Fram Reykjavík (14)
 1963: KR (18)
 1964: Keflavík (1)
 1965: KR (19)
 1966: Valur (13)
 1967: Valur (14)
 1968: KR (20)
 1969: Keflavík (2)
 1970: ÍA (7)
 1971: Keflavík (3)
 1972: Fram Reykjavík (15)
 1973: Keflavík (4)
 1974: ÍA (8)
 1975: ÍA (9)
 1976: Valur (15)
 1977: ÍA (10)
 1978: Valur (16)
 1979: ÍBV (Vestmannaeyjar) (1)
 1980: Valur (17)
 1981: Víkingur (3)
 1982: Víkingur (4)
 1983: ÍA (11)
 1984: ÍA (12)
 1985: Valur (18)
 1986: Fram Reykjavík (16)
 1987: Valur (19)
 1988: Fram Reykjavík (17)
 1989: KA (Akureyri) (1)
 1990: Fram Reykjavík (18)
 1991: Víkingur (5)
 1992: ÍA (13)
 1993: ÍA (14)
 1994: ÍA (15)
 1995: ÍA (16)
 1996: ÍA (17)
 1997: ÍBV (2)
 1998: ÍBV (3)
 1999: KR (21)
 2000: KR (22)
 2001: ÍA (18)
 2002: KR (23)
 2003: KR (24)
 2004: FH (Hafnarfjörður) (1)
 2005: FH (2)
 2006: FH (3)
 2007: Valur (20)
 2008: FH (4)
 2009: FH (5)
 2010: Breiðablik (Kópavogur) (1)
 2011: KR (25)
 2012: FH (6)
 2013: KR (26)
 2014: Stjarnan (Garðabær) (1)
 2015: FH (7)
 2016: FH (8)
 2017: Valur (21)
 2018: Valur (22)
 2019: KR (27)
 2022: Breiðablik (2)

*Der blev ikke afholdt nogen turnering i 1913 og 1914, Fram Reykjavík fik tildelt titlen.

 
Etableret i 1912
Fodboldligaer i Island
Fodbold i Island
Den gode, den onde og den virk'li sjove

Den gode, den onde og den virk'li sjove er navnet på et dansk satireprogram, der blev sendt som ugentligt program på DR i 1990-91. 

Programmet kan ses som et led i dansk tv-satire tradition. Dog rettedes satiren i Den gode, den Onde og den virk'li Sjove ikke så meget mod politikere og autoriteter som tidligere, men mere mod almindelige danskere, der blev fremstillet som middelmådige, og mod den voksende populistiske tendens hos public service-institutionen selv. 

Kendte indslag fra serien var ”Fire ganske almindelige danskeres helt almindelige holdninger til den danske befolkning” og monologerne med Peter Schrøder i ”Det’ fand’me uhyggeligt, du”. 

Piv Bernth var instruktør og forfatterholdet bestod af Ole Bornedal, Ann Mariager og Claus Flygare. Også Adam Price, Henrik Gad og Arne Forchammer bidrog samt en række andre tekstforfattere.

Blandt de medvirkende skuespillere var foruden Peter Schrøder Kurt Ravn, Niels Olsen, Ditte Gråbøl, Michelle Bjørn-Andersen, Jess Ingerslev, Ulf Pilgaard, Kirsten Lehfeldt, Lise Ringheim, Peter Hesse Overgaard og en række andre skuespillere.

Eksterne henvisninger 

 DR Bonanza

Henvisninger 

DR-serier
Satire
Danske tv-serier fra 1990'erne
Komedieserier fra Danmark
Hans Jensen (NSU)

Hans Jensen var Danmarks Nationalsocialistiske Ungdoms (NSU) leder fra 1941 til 1945 – efter at Schalburg faldt på østfronten. 

Han var officer (blev kaptajnløjtnant 1942) og instruktør ved Skydeskolen for Håndvåben. Han meldte sig ind i DNSAP 11. april 1940, to dage efter besættelsen. Ved folketingsvalget i 1943 blev han opstillet som partiets kandidat i Viborgkredsen.

Hans overordnede betegnede ham som en loyal og pligtopfyldende officer, selvom de ikke delte hans nazistiske synspunkter. De gentog denne vurdering i forbindelse med retsopgøret efter krigen, hvor han blev tildelt en fængselsstraf. Derefter emigrerede Jensen til Sydamerika og siden er hans skæbne ukendt.

Kilder 
 Mikkel Kirkebæk, Beredt for Danmark: Nationalsocialistisk Ungdom 1932-1945, Gyldendal 2010.
 John T. Lauridsen (red.), Over stregen, under besættelsen, Gyldendal 2007.

Officerer fra Danmark
Tidligere folketingskandidater fra Danmarks Nationalsocialistiske Arbejderparti
Dømte i Danmark i retsopgøret efter 2. verdenskrig
Danskere i 1900-tallet
Latvijas Mobilais Telefons

Latvijas Mobilais Telefons (Letlands Mobiltelefon), forkortet LMT, er en lettisk mobiltelefonoperatør. Virksomheden grundlagdes i 1992, og er den første mobiltelefonoperatør i landet. LMT har mere end én million kunder, og ansås i 2010 for den fjerdemest værdifulde virksomhed i Letland. LMT ejes til 51% af tre statsligt styrede lettiske virksomheder, og til 49% af den nordiske virksomhed indenfor telekommunikation TeliaSonera.

Kildehenvisninger

Eksterne henvisninger 
 Officiel hjemmeside  

Statsejede virksomheder fra Letland
Etableret i 1992
Telia Company
Teleselskaber
Charles Riddy

Charles Riddy (født 3. marts 1885, død 11. juni 1979) var en canadisk roer som deltog i de olympiske lege 1908 i London.

Riddy vandt to bronzemedaljer i roning under Sommer-OL 1908 i London. Han var med på den canadiske otter som besejrede en norsk otter i kvartfinalen men som tabte i semifinalen til en britisk båd som senere vandt i finalen. Han kom også på en tredjeplads i fire uden styrmand sammen med Gordon Balfour, Becher Gale og Geoffrey Taylor.

Eksterne henvisninger 

Roere fra Canada
Personer fra Toronto
Irvine Robertson

Irvine Geale Robertson (10. juli 1883 – 26. februar 1956) var en canadisk roer som deltog i de olympiske lege 1908 i London.

Robertson vandt en bronzemedalje i roning under Sommer-OL 1908 i London. Han var med på den canadiske otter som besejrede en norsk otter i kvartfinalen men som tabte i semifinalen til en britisk båd som vandt i finalen.

Eksterne henvisninger 
 http://www.sports-reference.com/olympics/athletes/ro/irvine-robertson-1.html 

Roere fra Canada
Personer fra Toronto
William Ross

William MacPherson Ross (født 29. juli 1900) var en canadisk roer som deltog i de olympiske lege 1928 i Amsterdam.

Ross vandt en bronzemedalje i roning under Sommer-OL 1928 i Amsterdam. Han var med på den canadiske båd som kom på en tredjeplads i otter med styrmand efter USA og Storbritannien.

Eksterne henvisninger 
 )

Roere fra Canada
Julie Leth

Julie Norman Leth (født 13. juli 1992 i Mårslet) er en dansk cykelrytter, som er på kontrakt hos . Hun er olympisk sølvvinder fra legene i Tokyo afholdt i 2021.

Karriere 
Som 6-årig begyndte Julie Leth at dyrke atletik, hvor hun primært dyrkede mellem- og langdistanceløb. Men på grund af en skade i en akillessene skiftede hun som 14-årig til cykling hos Odder Cykel Klub. Her kørte hun i juniorårene, og til og med 2011, der var hendes første sæson som seniorrytter. I 2011 havde hun også skrevet kontrakt med det nyetablerede britiske hold Specialized-DPD Pakketservice. Dem repræsenterede hun indtil holdet lukkede med udgangen af 2012, skiftede fra starten af 2013 til et endnu nyetableret britisk hold, Breast Cancer Care Cycling Team. Her var hun i fire måneder, indtil hun skrev en professionel kontrakt med .

Julie Leth blev som 16-årig danmarksmester i scratch i 2008 og i scratch, sprint og omnium 2009. Hun blev juniorverdensmester i pointløb 2010 og dansk mester samme år i 3000 meter individuelt forfølgelsesløb, dansk mester i omnium i 2011, 2013, 2018 og 2019 samt dansk mester i pointløb 2010 og 2017.

Hun blev europamester i 2018 og vandt VM-bronze i 2019 i madison (parløb) sammen med Amalie Dideriksen. Leth sluttede sæsonen 2018/19 som nummer ét på UCI's verdensrangsliste i madison.

Leth og Dideriksen genvandt EM-titlen i parløb i 2019.

Julie Leth blev juniordanmarksmester i enkeltstart 2010, danmarksmester i landevejsløb 2011 efter et spurtopgør mod professionelle Trine Schmidt, Iben Bohé og Tina Nielsen, danmarksmester i 2011 for hold med Odder CK, samt danmarksmester 2014 i enkeltstart.

Olympiske lege 
Leth deltog sammen med Dideriksen i parløb ved OL 2020 (afholdt i 2021), og parret blev nummer to med 35 point efter briterne Laura Kenny og Katie Archibald med 78 point, mens russerne Gulnas Khatuntseva og Marija Novolodskaya med 26 point blev nummer tre.

Privat 
Julie Leth har siden 2016 været kærester med cykelrytteren Lasse Norman Hansen. De blev gift den 29. oktober 2022.

Referencer

Eksterne henvisninger 

 Odder Cykel Klub - Rytterprofil Julie Leth 
 Leth efter lukning: Uheldigt tidspunkt - Cykelmagasinet
 
 

Kvindelige cykelryttere fra Danmark
Deltagere for Danmark ved sommer-OL 2020
Cykelryttere ved sommer-OL 2020 
Medaljevindere ved sommer-OL 2020 
Olympiske sølvmedaljevindere fra Danmark
Yad Vashem

Yad Vashem (; "Mindesautoriteten for Martyrerne og Heltene fra Holocaust") er Israels officielle mindesmærke for de jødiske ofre for Holocaust, som etableredes i 1953 i henhold til loven om Yad Vashem, vedtaget af Knesset, det israelske parlament.

Oprindelsen af navnet kommer fra et gammel-testamentligt vers fra Bibelen: "For dem sætter jeg hånd og navn (Yad Vashem) på murene i mit hus, som er bedre end sønner og døtre; jeg giver dem et evigt navn, der aldrig slettes ud".

Yad Vashem befinder sig i den vestlige del af Herzlbjerget på Mindebjerget i Jerusalem, og er et 180.000 kvadratmeter stort kompleks med blandt andet Holocaust Historiemuseet, mindesteder, såsom Børnenes Mindesmærke og Mindeshallen, Museet for Holocaust Kunst, skulpturer, udendørs erindringssteder såsom Samfundenes Dal, en synagoge, arkiver, forskningsinstitut, bibliotek, et forlag og pædagogisk center og den Internationale Skole for Holocaust-studier. Ikke-jøder som reddede jøder under Holocaust, med risiko for personlige konsekvenser, æres af Yad Vashem som "Retfærdige blandt nationerne".

Yad Vashem er den næstmest besøgte turistattraktion i Israel, efter Grædemuren, med over 800.000 besøgende i 2009. Der er gratis adgang til Yad Vashem.

Noter

Eksterne henvisninger 

  Yad Vashem official site 

Jerusalem
Museer etableret i 1953
Museer i Israel
Holocaust